CELEX: 22016D1163
Language: da
Date: 2016-07-12 00:00:00
Title: AVS-EU-Ambassadørudvalgets afgørelse nr. 3/2016 af 12. juli 2016 om revisionen af bilag III til AVS-EU-partnerskabsaftalen [2016/1163]

16.7.2016   
            
            
               DA
            
            
               Den Europæiske Unions Tidende
            
            
               L 192/77
            
         AVS-EU-AMBASSADØRUDVALGETS AFGØRELSE Nr. 3/2016
   af 12. juli 2016
   om revisionen af bilag III til AVS-EU-partnerskabsaftalen [2016/1163]
   AVS-EU-AMBASSADØRUDVALGET HAR —
   under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater (1) (»AVS-EU-partnerskabsaftalen«), særlig artikel 100, og
   ud fra følgende betragtninger:
   
               (1)
            
            
               Ifølge AVS-EU-partnerskabsaftalens artikel 100 kan aftalens bilag Ia, Ib, II, III, IV og VI revideres, revurderes og/eller ændres af AVS-EU-Ministerrådet på basis af en henstilling fra AVS-EU-Udvalget for Samarbejde med henblik på Udviklingsfinansiering.
            
         
               (2)
            
            
               Ifølge artikel 15, stk. 4, i AVS-EU-partnerskabsaftalen kan AVS-EU-Ministerrådet overdrage beføjelser til AVS-EU-Ambassadørudvalget.
            
         
               (3)
            
            
               Artikel 2 i bilag III til AVS-EU-partnerskabsaftalen vedrører Centret for Virksomhedsudvikling (»CVU«). I medfør af bilagets artikel 2, stk. 6, litra a), er AVS-EU-Ambassadørudvalget udpeget som tilsynsmyndighed for CVU og har bl.a. ansvar for at fastlægge CVU's vedtægter, som blev vedtaget ved AVS-EF-Ambassadørudvalgets afgørelse nr. 8/2005 (2) (»CVU's vedtægter«). I medfør af bilagets artikel 2, stk. 7, litra a), har CVU's bestyrelse bl.a. fået til opgave at vedtage CVU's budgetordning og personaleregler.
            
         
               (4)
            
            
               I artikel 1 i CVU's vedtægter fastslås CVU's status som juridisk person.
            
         
               (5)
            
            
               I artikel 9 og 10 i CVU's vedtægter fastlægges CVU's bestyrelses mandat og sammensætning.
            
         
               (6)
            
            
               AVS-EU-Ministerrådet besluttede på sit 39. møde afholdt den 19. og 20. juni 2014 i Nairobi, Kenya, i en fælles erklæring at gå videre med den ordnede lukning af CVU og at ændre bilag III til AVS-EU-partnerskabsaftalen og med henblik herpå at give AVS-EU-Ambassadørudvalget beføjelse til at gå videre med dette spørgsmål med henblik på at træffe de nødvendige afgørelser, herunder den relevante ændring af det nævnte bilag III.
            
         
               (7)
            
            
               Ved ovennævnte fælles erklæring nedsatte AVS-EU-Ministerrådet Den Fælles AVS-EU-Arbejdsgruppe for at sikre, at CVU lukkes på de bedst mulige betingelser.
            
         
               (8)
            
            
               AVS-EU-Ambassadørudvalget tillod ved sin afgørelse nr. 4/2014 (3) CVU's bestyrelse at træffe alle nødvendige foranstaltninger til forberedelse af lukningen af CVU. CVU's bestyrelse undertegnede derefter en kontrakt med en kurator indtil den 31. december 2016.
            
         
               (9)
            
            
               I overensstemmelse med artikel 2, stk. 3, i afgørelse nr. 4/2014 skal afviklingen ifølge nedlukningsplanen afsluttes senest den 31. december 2016 (»nedlukningsfasen«). CVU's bestyrelse godkendte den definitive nedlukningsplan den 29.-30. juni 2015, hvorefter CVU's nedlukningsfase blev påbegyndt.
            
         
               (10)
            
            
               Nedlukningsfasen bør efterfølges af en »passiv fase«, hvor CVU udelukkende eksisterer med henblik på sin likvidation. Den passive fase, der forvaltes af en kurator, kan omfatte administrative opgaver, bl.a. at forvalte CVU's arkiver, svare på administrative formaliteter og håndtere tilbageværende retstvister, som ikke er blevet bilagt i løbet af nedlukningsfasen. Den passive fase bør indledes på dagen efter nedlukningsfasen, nemlig den 1. januar 2017. Den passive fase bør ophøre efter en periode på fire år, eller når CVU har indfriet alle sine passiver og realiseret alle sine aktiver, alt efter hvad der indtræffer først.
            
         
               (11)
            
            
               I henhold til CVU's finansforordnings artikel 26, stk. 1, som blev vedtaget ved AVS-EU-Ambassadørudvalgets afgørelse nr. 5/2004 (4), bør CVU's regnskaber afsluttes ved regnskabsårets udgang for at gøre det muligt at udarbejde CVU's årsregnskab. Derfor bør den lovpligtige revision for 2016 i forbindelse med nedlukningsfasen senest afsluttes den 30. juni 2017.
            
         
               (12)
            
            
               Ændringerne af bilag III til AVS-EU-partnerskabsaftalen vedrører udeladelsen af henvisningerne til CVU. Denne afgørelse udgør den nye retlige ramme for CVU fra starten af den passive fase, nemlig den 1. januar 2017.
            
         
               (13)
            
            
               I henhold til AVS-EU-partnerskabsaftalens artikel 95, stk. 1, udløber aftalen i 2020. Forvaltningsstrukturerne for CVU's funktionsmåde i den passive fase bør derfor også fastlægges for perioden efter den 29. februar 2020 —
            
         VEDTAGET DENNE AFGØRELSE:
   Artikel 1
   For at afspejle indstillingen af CVU's aktiviteter senest den 31. december 2016 foretages følgende ændringer i bilag III til AVS-EU-partnerskabsaftalen:
   
               1)
            
            
               I bilag III affattes overskriften således:
               
                  »INSTITUTIONEL STØTTE«.
               
            
         
               2)
            
            
               Artikel 1 affattes således:
               »Samarbejdet skal støtte de institutionelle mekanismer, der fremmer udviklingen af landbruget og landdistrikter. I denne sammenhæng bidrager samarbejdet til at styrke og udbygge rollen for Det Tekniske Center for Samarbejde på Landbrugsområdet og i Landdistrikterne (TCL) med hensyn til udviklingen af AVS-staternes institutionelle kapacitet, navnlig vedrørende informationsstyring, for at forbedre adgangen til teknologier, der øger produktiviteten og kommercialiseringen inden for landbruget, fødevaresikkerheden og udviklingen af landdistrikterne.«
            
         
               3)
            
            
               Artikel 2 udgår.
            
         
               4)
            
            
               Artikel 3 omnummereres til artikel 2.
            
         Artikel 2
   1.   Før nedlukningsfasen ophører, nemlig den 31. december 2016, kontraherer Europa-Kommissionen med en kurator, der sikrer gennemførelsen af den passive fase fra den 1. januar 2017 i en periode på fire år, eller indtil CVU har indfriet alle sine passiver og realiseret alle sine aktiver, alt efter hvad der indtræffer først.
   2.   Kuratoren er ansvarlig for gennemførelsen af den passive fase. Kuratoren indsender årsrapporter til AVS-EU-Ambassadørudvalget om de fremskridt, der er gjort med hensyn til gennemførelsen af den passive fase.
   Artikel 3
   1.   CVU's vedtægter, CVU's finansforordning og CVU's personaleregler forbliver i kraft, indtil nedlukningsfasen ophører.
   Denne afgørelse udgør den nye retlige ramme for CVU fra den 1. januar 2017.
   2.   Fra den 1. januar 2017 bevares CVU's status som juridisk person, som fastlagt i artikel 1 i CVU's vedtægter, udelukkende med henblik på CVU's likvidation.
   3.   I løbet af den passive fase fortsætter CVU's bestyrelse som fastlagt i artikel 9 og 10 i CVU's vedtægter med at eksistere indtil datoen for AVS-EU-Ambassadørudvalgets afgørelse om forslag til decharge i henhold til artikel 4 i afgørelse nr. 4/2014.
   Fra og med den dato, hvor den passive fase indledes, begrænses CVU's bestyrelses opgaver til godkendelsen af nedlukningsrapporten, godkendelsen af regnskabet vedrørende nedlukningsfasen og indsendelse af et forslag til decharge til AVS-EU-Ambassadørudvalget med henblik på en afgørelse. Fra den 1. januar 2017 afholder CVU's bestyrelse højst ét møde om året. Dette udelukker ikke, at CVU's bestyrelse har mulighed for at træffe afgørelse ved skriftlig procedure.
   Medmindre AVS-EU-Ambassadørudvalget beslutter andet, anses dechargen som godkendt tre måneder efter den dato, hvor forslaget til decharge er blevet indsendt, eller senest den 31. december 2017, alt efter hvad der indtræffer først.
   4.   Omkostningerne i forbindelse med den passive fase finansieres under 11. Europæiske Udviklingsfond.
   5.   For CVU's fordringer over for tredjemand og tredjemands fordringer over for CVU gælder en forældelsesfrist på tre år fra den 1. januar 2017.
   Artikel 4
   Den Fælles AVS-EU-Arbejdsgruppes opgaver i forbindelse med lukningen af CVU, som fastlagt i AVS-EU-Ministerrådets fælles erklæring af 19.-20. juni 2014, ophører med AVS-EU-Ambassadørudvalgets afgørelse om forslag til decharge i henhold til artikel 4 i afgørelse nr. 4/2014.
   Artikel 5
   Denne afgørelse træder i kraft ved vedtagelsen, bortset fra artikel 1, som træder i kraft den 1. januar 2017.
   
      Udfærdiget i Bruxelles, den 12. juli 2016.
      
         
            På AVS-EU-Ambassadørudvalgets vegne
         
         R.J. MENGA
         
            Formand
         
      
   
   
      (1)  Aftale undertegnet i Cotonou den 23. juni 2000 (EUT L 317 af 15.12.2000, s. 3), som ændret ved aftale undertegnet i Luxembourg den 25. juni 2005 (EUT L 209 af 11.8.2005, s. 27) og ved aftale undertegnet i Ouagadougou den 22. juni 2010 (EUT L 287 af 4.11.2010, s. 3).
   
      (2)  AVS-EF-Ambassadørudvalgets afgørelse nr. 8/2005 af 20. juli 2005 om vedtægterne og forretningsordenen for Centret for Virksomhedsudvikling (EUT L 66 af 8.3.2006, s. 16).
   
      (3)  AVS-EU-Ambassadørudvalgets afgørelse nr. 4/2014 af 23. oktober 2014 vedrørende mandatet til bestyrelsen for Centret for Virksomhedsudvikling (CVU) (EUT L 330 af 15.11.2014, s. 61).
   
      (4)  Afgørelse nr. 5/2004 truffet af AVS-EF-Ambassadørudvalget den 17. december 2004 om finansforordningen for Centret for Virksomhedsudvikling (EUT L 70 af 9.3.2006, s. 52).